Marin Čilić igrat će u četvrtfinalu Wimbledona nakon što je u četvrtom kolu očekivano svladao Denisa Kudlu. Očekivala se i lakša Čilićeva pobjeda, ali na kraju je Marin uz nešto skromniji nastup ipak stigao do pobjede...

Marin Čilić nije dozvolio iznenađenje u osmini finala Wimbledona. Iako je Denis Kudla imao razdoblja igre u kojima nije izgledao loše, djelomično i zbog skromnijeg Marinovog nastupa, ipak nije uspio to iskoristiti i Čilić je upisao pobjedu.

Nešto manje od tri sata trebalo je Marinu za prolaz, uz gubitak jednog seta, te će u četvrtfinalu igrati protiv boljeg iz meča između Novaka Đokovića i Kevina Andersona.

Prvi set Marin je dobio u samoj završnici kada je došao do prvog breaka u meču, kod rezultata 5:4 oduzeo je servis Kudli i sa 6:4 osvojio prvi set.

Drugi set pripao je Kudli, Čilić je izgubio prvi puta svoj servis sredinom seta i Kudla je došao do prednosti koju nije ispustio te je poravnao na 1-1 u setovima.

Ipak, Marin nije dopustio Amerikancu da preuzme kontrolu nad mečom, uzeo je treći set sa 6:3 i u četvrtom završio posao.

Mogao je to učiniti i brže, imao je break na samom početku četvrtog seta, nije ga zadržao i nakon toga je u dva gema spašavao break lopte koje su ga mogle odvesti u minus.

Kada Kudla to nije iskoristio, u samoj završnici izgubio je ponovno servis, a ovaj put Čilić je bio uspješniji i uzeo set sa 7:5 te izborio četvrtfinale.

21 as, ali više neforsiranih pogrešaka nego winnera (40:38) ubilježio je Marin u ovom meču. U četvrtfinalu morat će biti puno bolji ako misli do pobjede.

Wimbledon, osmina finala:

Marin Čilić (Hrvatska) - Denis Kudla (SAD) 6:4, 4:6, 6:3, 7:5